Številka: 3314-4/2011/98

Datum: 6. 4. 2019

# Zadeva: Zapisnik 37. seje sveta za promocijo kmetijskih in živilskih proizvodov

Datum seje: 28. 3. 2019 od 14:00 do 17:00

Kraj sestanka: Ministrstvo za kmetijstvo, gozdarstvo in prehrano, soba 533

Dunajska 22, Ljubljana

Prisotni člani sveta: mag. Anita Jakuš, Janja Kokolj-Prošek, Anton Jagodic, dr. Tatjana Zagorc, dr. Karmen Rodman, Anka Lipušček Miklavič, Adrijana Bezeljak

Upravičeno odsotni: Danilo Potokar

Prisotni ostali MKGP: ministrica dr. Aleksandra Pivec, državna sekretarka mag. Tanja Strniša, Simona Vrevc, Ana Le Marechal, Jožica Župec, mag. Štefi Videčnik, Vlasta Grašek, Marjan Cukrov, Rok Židanik

Zunanji: sekretarke sektorskih odborov za mleko, meso in sadje: Barbara Rupnik, Ana Ahčin, Nina Barbara Križnik

Dnevni red:

1. Sprejem dnevnega reda 37. seje, potrditev zapisnika in pregled sklepov 36. seje

2. Predstavitev novega direktorata - dr. Aleksandra Pivec, ministrica

3. Stanje glede priprav na izvajanje kampanje o shemah kakovosti in informacija glede prispelih pripomb Evropske komisije na specifikacijo sheme izbrana kakovost

4. Stanje glede pobiranja prispevkov v sektorju sadja

5. Aktivnosti pri izvajanju zadnjega vala 3-letne kampanje Naša super hrana

6. Aktivnosti na področju novega 3-letnega programa promocije (2020-2022)

7. RAZNO: Seznanitev z željami delovne skupine za EKO kmetovanje o vključevanju predstavnikov ekoloških kmetovalcev v sektorske odbore

AD1 Sprejem dnevnega reda 37. seje, potrditev zapisnika in pregled sklepov 36. seje

Svet je razširil predlagan dnevni red 37. seje z dopolnitvijo točke 3 kot je navedeno zgoraj. Svet je potrdil zapisnik 36. seje. Sklep G naj se obravnava na naslednji seji sveta.

AD2 Predstavitev novega direktorata - dr. Aleksandra Pivec, ministrica

Ministrica dr. Pivec je predstavila načrt vzpostavitev novega direktorata za hrano in ribištvo. Člani sveta bodo prejeli gradivo z razlago področij, ki jih bo pokrival novi direktorat s štirimi sektorji. Predlagala je, da se nadalje na seje sveta vabi poleg Direktorata za hrano in ribištvo vedno tudi Direktorat za kmetijstvo. Glede na novo postavljen direktorat in sektorje bo MKGP vladi RS predlagal imenovanje novih članov v svet za promocijo.

Ministrica dr. Pivec je poudarila, da se zaveda, da bo potrebno zaradi novih nalog in vstopajočih sektorjev v promocijo Sektor za promocijo na MKGP ustrezno kadrovsko okrepiti, kar ima MKGP že v načrtu.

AD3 Stanje glede priprav na izvajanje kampanje o shemah kakovosti in informacija glede prispelih pripomb Evropske komisije na specifikacijo sheme izbrana kakovost

Ga. Kokolj Prošek je predstavila prvo osnutke rezultatov izvedenih raziskav, ki so zajemale raziskavo o EKO proizvodih med potrošniki in raziskava o EKO ponudbi, povpraševanju in potrošnji. Raziskava je v zaključni fazi. Na predstavitev dokončnih rezultatov bodo poleg deležnikov vabljeni tudi člani sveta za promocijo. MKGP načrtuje v naslednjih korakih izdelavo akcijskega komunikacijskega načrta in media plana, ki bo podlaga za izvedbo generične promocije v dveh korakih in sicer: Prvi korak: Izvedba javnega razpisa za izvedbo produkcijskih orodij; Drugi korak: Izvedba javnega razpisa za izvedbo zakupa medijev.

Nadalje se je svet seznanil s pripombami, ki jih je Evropska komisija posredovala Sloveniji na specifikacijo sheme kakovosti izbrana kakovost. Svet se je seznanil, da je Komisija podaljša rok mirovanja za specifikacije za izbrano kakovost sadje in meso za še tri mesece do 19.06.2019.

Državna sekretarka mag. Tanja Strniša je povedala, da se načrtuje imenovanje delovne skupine za sheme kakovosti na MKGP, ki bo koordinirala odprta vprašanja na področju shem kakovosti.

Svet predlaga, da se na temo popravkov specifikacije skličejo sestanki z zadevnimi sektorskimi odbori, o česar se izdelajo ustrezni povzetki.

Dr. Rodman je predlagala, da bi bilo za lažjo komunikacijo smiselno imenovati ambasadorja sheme Izbrana kakovost.

AD 4 Stanje glede pobiranja prispevkov v sektorju sadja

Svet se je seznanil z načinom in stanje pobiranja prispevka v sektorju sadja. V začetku leta 2019 so zavezanci prejeli odločbe za plačilo prispevka. Svet se je seznanil s stanjem zbranih prispevkov in stanjem neplačanih odločb na dan 15. marca 2019.

Ga. Kokolj Prošek je opozorila, da je informiranost deležnikov na terenu slaba, saj MKGP zaradi pomanjkanja kadrov ni uspel ustrezno izvesti internega komuniciranja med deležniki na temo vstopa v promocijo.

Svet predlaga, da se pozove Info-točke za izvajanje promocije po zakonu, da sporočijo najpogostejše probleme in vprašanja, s kakšnimi so se info-točke soočale na terenu tekom začetka pobiranja prispevka za promocijo v sektorju sadja.

AD 5 Aktivnosti pri izvajanju zadnjega vala 3-letne kampanje Naša super hrana

Svet se je seznanil s stanjem priprave in začetka izvajanja anexa 5 k okvirnemu sporazumu s Futuro DDB. V izdelavi so vsa predvidena orodja v skladu s potrjenim Komunikacijsko akcijskim načrtom. S tem bo zagotovljeno, da se promocija začne takoj, ko bo možen podpis Aneksa 6. Svet predlaga, da MKGP po končani 3-letni kampanji zahteva izdelavo celovitega poročila in meritve uspešnosti kampanje ter to predstavi svetu za promocijo.

AD 6 Aktivnosti na področju novega 3-letnega programa promocije (2020-2022)

MKGP je predstavil stanje glede postopkov sprejemanja uredb, odredb in programa promocije za naslednjo 3-letno kampanjo.

Zaradi postopka notifikacij specifikacij za sektor mleka in mesa so se začasno ustavile aktivnosti glede sprejemanja Uredb in Odredb, v primeru, da določen sektor ne bo dosegel konsenza.

Za pripravo vseh drugih aktivnosti od novih vsebin do priprave velikega evropskega razpisa in izvajanje 3-letne kampanje pa bo potrebno v Sektorju za promocijo zagotoviti tudi dodatno kadrovsko okrepitev, ki bo lahko zagotavljala tako zaključevanje stare kampanje, izvedbo generičnih kampanj in izvedbo novih triletnih sektorskih kampanj.

AD 7 RAZNO: Seznanitev z željami delovne skupine za EKO kmetovanje o vključevanju predstavnikov ekoloških kmetovalcev v sektorske odbore

Svet se je seznanil s sklepi 2. sestanka delovne skupine za EKO kmetovanje ter sklepi sestanka ministrice dr. Pivec s predstavniki zveze društev ekoloških kmetov.

Direktorat za kmetijstvo bo na naslednjem sestanku delovne skupine za ekološko kmetovanje predstavil trenutna imenovanja v sektorske odbore in poizvedel, ali ZDEK želi aktivno sodelovati v vseh sektorskih odborih in izvedel nadaljnje korake.

**Sklepi:**

1. Svet je sprejel dnevni red 37. seje in potrdil zapisnik 36. seje. Izpolnitev sklepa G iz 36. seje se zaradi prihajajočih sprememb vodstev direktoratov na MKGP prestavi na naslednjo sejo:

Sklep G: Svet predlaga razširitev sestave sektorskih odborov s predstavnikom MKGP. Razširitev sestave naj predlaga MKGP na naslednji seji sveta.

B. Svet se je seznanil z ustanovitvijo in nalogami novega Direktorata za hrano in ribištvo (DHR) in s predvidenimi kadrovskimi okrepitvami v Sektorju za promocijo kmetijskih in živilskih proizvodov. Svet se je seznanil tudi z začetkom delovanja DHR, ki je bil 1. aprilom 2019. Člani sveta bodo prejeli gradivo z razlago področij, ki jih bo pokrival novi direktorat s štirimi sektorji.

C. Svet je se seznanil z aktivnostmi na področju priprave na izvajanja kampanje splošne promocije shem kakovosti, ki jo MKGP planira za jesen 2019. Seznanil se je z osnutki rezultatov dveh raziskav: 1) raziskave o EKO proizvodih na potrošnikih ter 2) raziskave o EKO ponudbi, povpraševanju in potrošnji. Člani sveta bodo vabljeni na uradno predstavitev rezultatov raziskav., ki bodo podali usmeritve za ukrepanje MKGP ter podlago za izdelavo Akcijskega komunikacijskega načrta in media plana za kampanjo splošne promocije shem kakovosti EKO in izbrana kakovost.

D. Svet se je seznanil s stanjem na področju zbiranja prispevka za promocijo v sektorju sadja.

E. MKGP pozove vse info točke, da sporočijo informacije, s katerimi najpogostejšimi vprašanji in težavami so bili soočeni tekom začetka pobiranja prispevka za promocijo v sektorju sadja.

F. Svet se je seznanil z aktivnostmi na področju priprav na zadnji val 3-letne kampanje »Naša super hrana«, ki se bo izvajal od aprila do junija 2019.

G. MKGP po koncu izvajanja 3-letne kampanje izdela celovito poročilo o 3-letni kampanji ter doseganju zastavljenih ciljev.

H. Svet se je seznanil z željami delovne skupine za EKO, da se v sektorske odbore po ZPKŽP vključi tudi predstavnike EKO proizvodnje.

I. MKGP pozove delovno skupino za EKO, da predlaga za vsak sektorski odbor ustrezno institucijo, ki naj bi imenovala svojega člana v posamezni sektorski odbor. Predlog pregleda svet na naslednji seji.

J. Naslednja seja sveta bo predvidoma konec maja 2019.

Zapisala:

Mag. Štefi Videčnik

sekretarka sveta Mag. Anita Jakuš,

predsednica sveta za promocijo kmetijskih

in živilskih proizvodov